Ihærdig ildsjæl letter læsningen for familier

Af Merete Løvgreen

Kender du det?

Det er tæt på spisetid. Du er træt efter en travl dag på jobbet. Din søn, som lige er startet i 2. klasse, sidder henslængt i sofaen med gang i TV, musik og et spændende spil. Kartoflerne buldrer på komfuret. Du har lige et minut, før helvede bryder løs, fordi du siger de tre små ord. Tre harmløse ord, som alligevel kan smadre den gode stemning totalt. ’Skal vi læse?’

Er du en af de mange forældre, der også ser den daglige læsestund som noget, der bare skal overstås og på ingen måde er rart for nogen af parterne, så er der nu hjælp at hente.

Merete Løvgreen har nemlig skrevet en bog, som hun har været så dristig at kalde *LÆSEHYGGE*.

Et sammensat navn bestående af to ord, som ellers sjældent siges ud i ét hos ret mange familier. ’Læsehygge’ er dog ment helt bogstaveligt, og bogen er da også propfyldt med billeder og konkrete råd til, hvordan man gør læsetræningen hyggelig og rar. En stund, som både voksen og barn kan se frem til, fordi den åbner bøgernes verden og inviterer inden for til undren, fantasi og gode samtaler.

Baggrunden for *LÆSEHYGGE* er, at Merete Løvgreen i sin tid som folkeskolelærer, privatunderviser og konsulent har mødt rigtig mange børn, der viser mere læselede end læseglæde. Forældrene river sig i håret og prøver med alt fra tomme trusler til lækker lokkemad, og til skolehjem-samtalerne bliver der oftest stukket en lille hvid løgn om den daglige læsetræning. ’Jo, jo, det går da fremad, selv om det godt kan være lidt svært at holde ham til ilden..’. Den grimme sandhed er desværre bare, at den tvungne læsning er blevet noget, man i familien helst vil undgå.

Og hvad nytter det så at få at vide, at man bare skal holde fast i de 20 minutters læsning om dagen, hvis den tid er præget af nederlag, skænderier og dårlige vibrationer? Ikke meget, så noget må der gøres.

”For læsning er simpelt hen en alt for vigtig disciplin til, at vi kan ignorere den og bare håbe på, at det løser sig med tiden”, siger Merete Løvgreen. Støt og roligt begynder mange børn nemlig også at halte i de andre fag, fordi de ikke kan følge med i den stigende tekstmængde, og pludselig bliver skolens pensum en uoverskuelig mur mellem dem og deres fremtidsudsigter. For de børn, der ikke selv kan finde motivationen til bare at sætte sig ned hver dag og læse i en bog, er forældrenes engagement altafgørende. Men hvor skal far og mor gå hen og få idéer, hvis dem, de har fået fra skolen, ikke viser sig at motivere nok?

”Mange forældre har i tidens løb skrevet og ringet til mig og bedt om råd, fordi de var desperate og oprigtigt urolige for, om deres børns skolegang ville lide under det – både nu og senere. Da jeg blev mødt med stor lettelse, mange smil og hjertelige takkemails fra mange af dem, der havde fulgt mine råd, besluttede jeg mig for at skrive *LÆSEHYGGE*. I den har jeg samlet over 50 tips, der er lige til at gå til som f.eks. læsehuler, biblioteksjagt, læsning med lup og kikkert, højtlæsning for bamser og kæledyr, læsestafet, læsemarathon, skiltelæsning og meget andet godt. Der er såmænd også et helt kapital om, hvordan man gør ord og bøger mindre ’farlige’ ved at gå forsigtigt til værks uden at læse dem, så man bliver tryg og måske også nysgerrig (igen).”

Merete Løvgreen håber, at *LÆSEHYGGE*s mange og meget forskellige råd gør, at både børn og forældre begynder at se frem til læsestunden som noget hyggeligt, rart og fælles, og at man vil dele bogen med folk, man kender i sin familie, vennekreds og netværk. For forfatteren er det nemlig vigtigt, at mange flere ved og anerkender, at vi både lærer og læser på forskellige måder, hvorfor det er godt at være alsidig i sin tilgang til læsning. ”På en læsecamp for år tilbage mødte jeg faktisk en dreng, som først begyndte at læse, da han fik lov til at rulle frem og tilbage i gymnastiksalen på sit elskede skateboard imens. Det gav jo ikke umiddelbart nogen mening for mig, fordi han kun kunne nå at læse et par sætninger på hver tur, men det virkede for ham, og han nåede faktisk at læse flere bøger i løbet af ugen. Med det lille stunt fik vi nemlig hul på bylden, og efterfølgende fik han heldigvis også smag for andre læsestillinger…”

I år har Merete Løvgreen via sit eget forlag og firma Sproggren besluttet sig for at forære e-bogen *LÆSEHYGGE* som en gave til alle, der måtte ha’ brug for den. Det kan være forældre, som gerne vil ha’ hjælp og gode råd til enten at komme godt fra (skole)start eller bare videre med læsetræningen. Det kan også være bedsteforældre, som gerne vil inspireres til den ugentlige eftermiddag, hvor der både skal læses og hygges.

De mange læseråd er aktuelle hele året, men måske særlig interessant ved skolestart i august, hvor både forældre og børn er ekstra tændt på at gøre sig umage. Bogen er primært rettet mod børn i 0.-5. klasse.

Du kan downloade *LÆSEHYGGE* som gratis e-bog ved at gå ind på:

[Sproggren-Shop.dk/Lektiehygge/Læsehygge og Hyggenyt](http://sproggren-shop.dk/laesehygge-og-hyggenyt/)

På shoppen kan du også se den fysiske bog, lektørudtalelsen og læse om andres erfaringer.

Før sommerferien modtog alle skoler en mail om dette nye tiltag, så de kunne lægge *LÆSEHYGGE* på deres forældreintra og hjemmeside, lige som alle biblioteker også har fået den glade besked. I dag benytter mange lærere, pædagoger og bibliotekarer allerede bogens input for selv at variere læsningen med børnene og rådgive forældre.

Firmaet Sproggren hører hjemme på Sydsjælland ved Næstved og har eksisteret siden 2008. På eget forlag udgiver Merete Løvgreen sine mange undervisningsmaterialer til dansk, matematik og engelsk under navnet Sprog & Tal i Bevægelse. Metoden, som er udviklet på baggrund af snart 10 års erfaring med at få kroppen ind i undervisningen, bruges i dag på over 500 skoler landet over og kombinerer faglige emner med bevægelse, leg og konkurrence. Det særlige ved Sproggrens aktiviteter er, at man udover konkrete aktivitetsforslag til et emne også får de relevante ord, regnestykker og sætninger med som kort, der kan følge med rundt, når eleverne er fysisk aktive. Sproggren kommer jævnligt med nye tiltag til både lærere og forældre, så man opfordres til at følge med på hjemmesiden [Sproggren.dk](http://sproggren.dk/).

Kontakt for uddybende info, interview og flere billeder:

Sproggren v/Merete Løvgreen

Tlf: 28 42 62 00

Mail: merete@sproggren.dk